અમારી શોપમાં રાખેલા ટેડીબેરથી માંડી, કાર્ડસ, રેપીંગ પેપર્સ – અરે શોપમાં જે જે વસ્તુઓ હતી તે બધી જ તેની વાત સાંભળવા માટે કાન માંડીને બેઠી હોય તેમ મને લાગ્યું. ત્યાં, હત્ત તેરી, કોઈ એક સ્ત્રી બાળકને પ્રામમાં લઈને આવી. એની છત્રી બહાર ઝાટકતી હતી ત્યારે મારી નજર અનાયાસે પેલા તરફ ગઈ. આગંતુક સ્ત્રીની વિરુદ્ધ દિશામાં મોં ફેરવીને તે ઉભો રહી ગયો હતો. મને કાંઇ સમજણ પડે તે પહેલા પેલી સ્ત્રી જેવી દુકાનના બીજા સેક્શન તરફ ગઈ એટલામાં માણસ કાર્ડ પણ લીધા વગર એકદમ ઝડપથી શોપ બહાર જતો રહ્યો. પેલી સ્ત્રીને કાંઈ ઓળખાણ પડી હોય તેમ પાછળ જોયું. પછી મને પૂછ્યું, ‘એ બર્ટ હતો?’